Մնջախաղի թատրոնի գեղարվեստական ղեկավար, բեմադրիչ Ժիրայր Դադասյանին առաջին հերթին Արմեն Սարգսյանի անձն է տպավորել։ «Մեր առջեւ բավականին լուրջ նախագահ էր կանգնած, ես չեմ ասում, որ մեր մյուս նախագահները լուրջ չեն եղել, բայց, ի դեմս Արմեն Սարգսյանի, նոր ժամանակների, նոր մարտահրավերների նախագահն էր կանգնած։ Իմ մոտ այդ տպավորությունն էր, որովհետեւ, եթե մեր նախորդ նախագահների համար մարտահրավերը ներքին ճգնաժամային իրավիճակներն էին, ապա այսօրվա մարտահրավերն արդեն աշխարհն է։ Այդ իմաստով ինձ մոտ այնպիսի տպավորություն էր, որ մեր նոր նախագահը ոչ միայն այսօրվա, այլեւ ապագայի նախագահն է։ Ես մի քանի տեղ կարդացի իր մտքերը՝ երիտասարդների հետ աշխատելու մասին, եւ ասեմ, որ արդեն ընդհանրապես նոր եւ երիտասարդ երկրի մասին է խոսքը գնում։ Սա շատ կարեւոր է, մի բան, որ արդեն օրվա հրամայական է՝ թե՛ քաղաքականության, թե՛, առհասարակ, պետականաշինության իմաստով։ Շատ տպավորված եմ հենց այն կերպարով, որն ունի Արմեն Սարգսյանը՝ իբրեւ մտավորական, իբրեւ լայնախոհ եւ աշխարհին ծանոթ մի մարդ։ Այս առումով իմ տպավորությունները խիստ դրական են եւ մեծ հույսերով լեցուն»,-ասում է նա ու նկատում, որ անձնապես առիթ չի ունեցել նրա հետ շփվելու, բայց հեռակա ծանոթ է Արմեն Սարգսյանի գործունեությանը։